„ Okkar markmið er að allir fái rafmagn í dag , “ segir Helga Jóhannesdóttir , framkvæmdastjóri rekstrarsviðs og formaður neyðarstjórnar hjá RARIK , í samtali við Fréttablaðið . Enn er rafmagnslaust á nokkrum bæjum í Skagafirði og á fleiri stöðum á Norður - og Austurlandi eftir óveðrið sem reið yfir landið á þriðjudag . „ Það er auðvitað eins og það er að við getum aldrei lofað þessu alveg hundrað prósent , en það er markmiðið okkar , já , að allir fái rafmagn í dag . En við erum náttúrulega bara að keyra á varavélum og öllu mögulegu þannig að við verðum að gera við í einhverja daga í viðbót , “ segir hún . Um 80 - 90 starfsmenn vinna nú hörðum höndum að því að ná umræddu markmiði en að sögn Helgu þarf að gera við línur á ellefu stöðum á landinu . „ Þetta er allt á Norðurlandi , frá og með Skagafirði og austur úr . “ Klárað var að reisa staura í Skagafirðinum í gær en verkefnið í dag er að strengja í þá víra . 16 gráðu frost á heimili sveitarstjórans Bilunin er í Glaumbæjarlínu við Reynisstað og einnig eru nokkrir bæir úti á Skaga sem er rafmagnslaust á . „ Þetta eru bæir sem við vorum að vinna í í gær og fyrradag að koma á díselrafstöðum og gasofnum og slíku svo það svo sem á ekki að væsa um fólkið , “ segir Sigfús Ingi Sigfússon , sveitarstjóri Skagafjarðar . „ Við erum náttúrulega að reyna að koma í veg fyrir köld híbýli , það er sextán gráðu frost hérna heima hjá mér núna , þannig það er verulega kalt , “ heldur hann áfram og segir rafmagnsleysið auðvitað hafa haft vond áhrif á alla íbúa sveitarfélagsins . „ Já , þetta er ekki búið að vera gott ástand hérna . “